《题吴原博谕德医俗亭》
明代·程敏政

我家篁墩上，绝类筼筜谷。长怜此君净，不解砭予俗。

吴君结亭子，潇洒延众绿。清吟答天籁，尘鞅谢烦逐。

分明食肉相，兼此林下福。斋居开墨本，已觉幽韵足。

君才何可当，风采如植玉。拟试国医手，坐遣元气复。

江南渺烟雨，因之动遐瞩。汗青我终惭，笋谱或能续。

作者简介：（1445—1499）明徽州府休宁人，字克勤。程信子。成化二年进士。授编修，历左谕德，以学问该博著称。弘治中官至礼部右侍郎兼侍读学士。见唐寅乡试卷，激赏之。十二年，主持会试，以试题外泄，被劾为通关节于唐寅等，下狱。寻勒致仕卒。有《新安文献志》、《明文衡》、《篁墩集》。